Majerský, František, poslanec NR SR (2023-11-14):
Vážený pán predseda Národnej rady, vážené kolegyne, kolegovia, vážení členovia vlády, v jedálni som hľadal slovenské národné jedlá. Našiel som tam ako jedlo č. 1 talianske tagliatelle. Nestihol som ho zjesť, ale verím, že aspoň zopár poznámkami poukážem na to, čo som sa dočítal v programovom vyhlásení vlády. Predstavte si bujarú silvestrovskú noc, po ktorej sa ľudia zobudia a začnú si dávať novoročné predsavzatia. Začnú rozprávať o tom, ako chcú viac športovať, menej fajčiť, prečítať viac kníh, viac kíl zhodiť alebo sa chcú začať viac venovať rodine, či stretávať s priateľmi. A nakoniec prejde pár dní, pár týždňov a zisťujú, že z týchto novoročných predsavzatí nie je nič. Všetky svoje dobré úmysly zahodili za hlavu a z toho menej fajčenia sa pridala každý deň jedna nová cigareta, z viac odšportovaných, odbehaných či odbicyklovaných hodín z toho je viac presedených hodín a času pri telke. Nechcem hovoriť o tom, čo tam nie je, ale o tom, čo tam je. Všetci sme, všetci vieme, ako to je s tými novoročnými predsavzatiami a tak mi to pripadá aj s týmto programovým vyhlásením vlády. Každý, kto si ho prečítal, chápe, že je tam veľa textu, ale minimum obsahu. Dočítali sme sa množstvo vznešených fráz, myšlienok, ale víziu, ako chce vláda posunúť túto krajinu dopredu, z neho vyčítať nevieme. Očakával by som, že v 21. storočí nám vláda, ktorá nie je nováčikom, ale ktorá už vládla niekoľkokrát, dá víziu a pohľad na to, ako postaviť Slovensko na nohy. Očakával som, že vláda, ktorá tu vládla niekoľkokrát, urobí z niekdajšieho ekonomického tigra Európy naozaj aj Slovensko, ktoré prinesie nové vízie, nové pohľady a nový rozvoj. Obavám sa a mám naozaj strach, že Slovensko ostane lenivou perzskou mačkou. V KDH sme očakávali, že programové vyhlásenie bude obsahovať jasné ciele a míľniky, ktoré sa budú dať jasne odmerať, jasne skontrolovať a jasným spôsobom poukázať na to, čo sa po štyroch rokoch podarilo. Nič z toho však programové vyhlásenie vlády neobsahuje. Vyzerá to, že bolo šité horúcou ihlou len preto, aby si vláda splnila čo najskôr svoju povinnosť. Úprimne poviem, že sa tomu ani nečudujem, keďže dve z troch vládnych strán nemali svoj vládny program. A keď nemáte program, nemáte na čom stavať. Ak nemáte odborné, expertné skupiny, ktoré by ho napísali, nemáte z čoho čerpať. Preto sa tomu ani nečudujem. V posledných dňoch sme boli svedkami, že vláde nechýba akčnosť v čistkách polície a pri dosadzovaní svojich nominantov, ale chýba jej väčšia vôľa a ambícia robiť reformy, ktoré Slovensko potrebuje ako soľ. Reformy, ktoré posunú Slovensko smerom k vyspelým krajinám, za ktorými čoraz viac zaostávame. Koalícia sľubovala zmenu politickej kultúry a čakal som, že naozaj príde. Výsledkom je, že programové vyhlásenie vlády sa písalo na kolene a opozícia sa k nemu dostala len pár hodín pred samotným schvaľovaním programového vyhlásenia vlády. Vo vyspelých krajinách by tak dôležitému dokumentu, ako je programové vyhlásenie vlády, predchádzala debata a diskusia s odbornými kruhmi, s verejnosťou, ale aj s opozíciou. Žiaľ, nestalo sa to tak. Programové vyhlásenie vlády začína názvom Lepšie, pokojnejšie a bezpečnejšie žiť , čo nás v KDH aj teší, lebo mottom predvolebnej kampane KDH bolo práve to slovíčko „lepšie“. Lepšie Slovensko. Ale ako môže byť lepšie Slovensko, ako môže byť lepšia táto krajina, ako môže byť lepšie aj toto programové vyhlásenie vlády, keď začíname práve tým horším spôsobom. Nie sú tam konkrétne opatrenia z nášho programu. Nie sú tam konkrétne opatrenia ani z toho jedného programu či alebo z pár bodov tých ostatných politických strán. Preto to nemôže byť lepšie. A nemôže to ani viesť k lepšiemu životu. Poďme do konkrétností. V oblasti ekonomiky a verejných financií jasne vidíme, že vláda nepredstavila, ako chce zabezpečiť udržateľnosť verejných financií a ich krytie. Programové vyhlásenie vlády sa financiám venuje len okrajovo, aj keď je to jedna z najdôležitejších tém. Zároveň chýba vízia, ako chce vláda rozprúdiť ekonomiku a veľmi negatívne vnímame cieľ vlády zvyšovať dane fyzickým osobám, ale aj firmám. Skrývajú to za slovíčko solidarita. Avšak takéto zvyšovanie daní je len snaha vybrať od ľudí čo najviac peňazí, aby sa za ne mohli kúpiť, aby si za ne mohli kúpiť priazeň dôchodcov a rozdávať z nášho spoločného. KDH na druhej strane vidí priestor, aby sme zohľadnili bankový odvod. My sme to mali nazvané v programe KDH, tzv. bankový odvod solidarity. Je to cesta, ako prísť k financiám do štátneho rozpočtu. Ale dôležité bude a chceme o tom vedieť, akú podobu to bude mať. Vítame však aj dôraz na dostupnosť energií aj pre tých najchudobnejších a najohrozenejších. Áno, mali sme to aj my v programe KDH a je to aj v programovom vyhlásení vlády. Ale čakáme, že naozaj príde na stôl tu do Národnej rady zákon o energetickej chudobe, ktorý bude jasným spôsobom definovať, ako chceme ľuďom pomôcť, aby sme pomohli tým najchudobnejším a tým, ktorí naozaj sú na pomoc odkázaní. Programové vyhlásenie vlády neobsahuje jasnú špecifikáciu, ako chce vláda všetky opatrenia pomoci a programy financovať, preto vôbec nie je jasné, čo všetko vláda aj zrealizuje. V sociálnej oblasti vidíme veľké rezervy v prorodinnej politike. Slovensko starne a rodí sa nedostatok detí, vláda však na to nereflektuje a neponúka riešenia, ako zvýšiť populačnú krivku. V programovom vyhlásení vlády chýba vôľa pomáhať jednorodičovským domácnostiam, ktoré sú ťažko skúšané vysokými cenami energií a potravín. Takmer nič sa nedočítame o pomoci zdravotne znevýhodneným ľuďom, koalícia je rovnako skúpa na slovo v oblasti práce s Rómami. Zdravotníctvo. V oblasti zdravotníctva vidíme snahu o odpolitizovanie rezortu a snahu o rýchle rozhodnutia o budúcnosti národnej univerzitnej nemocnice. Snahu spraviť audit poplatkov a doplatkov, reformu špecializovanej ambulantnej starostlivosti a pokračovanie v reforme všeobecnej ambulantnej starostlivosti. Negatívom však je aj to, že v oblasti zdravotníctva je programové vyhlásenie vlády príliš všeobecné. Nevidíme presné plány, ako chce vláda navýšiť počet slovenských študentov v rezidenčnom programe, v medicínskych povolaniach tak, aby zachovali kvalitu. V celom programovom vyhlásení vlády sa nedočítate nič o tom, ako chce táto vláda dobudovať Rázsochy. Nespomína sa ani raz reforma urgentnej a záchrannej starostlivosti. Chýba nám väčší dôraz na zlepšenie dostupnosti zdravotnej starostlivosti, chýba aj odvaha na zásadnú reformu napríklad vzdelávania, zmeny finančných nastavení v zdravotníctve. Školstvo. Dôležitá oblasť. Oceňujeme, že pán minister chce pokračovať v diele, ktoré začal jeho predchodca bývalý minister školstva Ján Horecký. Kurikulárna reforma je to, od čoho sa dá naozaj odpichnúť, aby sme mali dobré a kvalitné vzdelávanie, aby sme mali dobré a kvalitné školstvo. Zásadné reformy o štátnej správe a školskej samospráve. Ako dosiahnuť, ako ich dosiahnuť, to bude kľúčové v oblasti školstva. Neviem však, ako chce vláda vyriešiť spôsob financovania škôl pri prekresľovaní kompetencií jednotlivých aktérov v školstve. Nevidíme cieľ prideľovať školské kluby pod školy a nie pod obce a vláda nekonkretizuje, ako chce vysporiadať, ako sa chce vysporiadať s konkretizovaním, ktoré školy a školské zariadenia majú prejsť z originálnych kompetencií na prenesený výkon štátnej správy. To sú veci, ktoré sa veľmi dotýkajú samospráv. Vítame však vôľu aj pána ministra školstva, ale aj pani ministerky zdravotníctva diskutovať aj s odborníkmi a s odbornými kruhmi a opozičnými poslancami a prajem si, aby im to vydržalo až do konca. V oblasti spravodlivosti a právneho štátu vítame vôľu pokračovať v modernizácii trestného práva tak, ako ju začal aj náš expert KDH a bývalý minister spravodlivosti Viliam Karas. A to napríklad v oblasti alternatívnych trestov, ako aj v oblasti prvopáchateľov. KDH však nepodporí žiadne účelové novely, ktoré sa budú snažiť pomôcť trestne stíhaným osobám s napojením na predošlé vlády. Očakávali sme naozaj novú politickú kultúru. Zahraničná politika je to, čo je veľmi dôležité a v programovom vyhlásení vlády sa spomína. Ale sme sklamaní, že keď sa táto vláda prihlási k Európskej únii a k NATO, že podpredseda národnej vlády nemá problém jeden zo symbolov Európskej únie schovať za skriňu. Toto nie je nová politická kultúra a očakávam aj od predsedu Národnej rady, že s pánom podpredsedom Národnej rady bude o novej politickej kultúre naozaj rozprávať. Doprava. Áno, teší ma aj to, že táto vláda myslí na východ. Rýchlostná cesta R4 je to, ak sa táto vláda nevrhne na jej budovanie, hrozí nám medzinárodná blamáž. Maďari a Poliaci pokračujú, Maďari majú hotovo, Poliaci budú mať hotovo do dvoch rokov, na Slovensku sa stojí. Skúste sa prísť pozrieť na východ. Aj tam žijú ľudia. Aj tam potrebujú mať dobré a kvalitné cesty. Ja som rád, že to tam je, som smutný z toho, že nie je tam termín a čas dobudovania D1. Vyspelé Slovensko bude vtedy vyspelým, ak bude mať dobrú dopravnú infraštruktúru. Na záver mi dovoľte povedať pár slov k téme, ktorá mi je srdcu blízka. Rozvoj regiónov, rozvoj zaostalých častí Slovenska, prerozdeľovanie eurofondov a všetkého toho, čo keď fungovalo v zahraničí vo vyspelých krajinách, prinieslo to profit pre celú krajinu. Ak hovoríte o tom, že viac eurofondov má ísť na regióny, tak treba povedať aj B. Nestačí posunúť podľa poľského modelu viac peňazí na regióny, treba im dať aj kompetenciu, aby si, tak ako v Poľsku, mohli vyššie územné celky vypisovať vlastné výzvy. Bude to rýchlejšie, akčnejšie a garantujem vám, že ľudia vedia, čo potrebujú, vedia to aj rýchlejšie zrealizovať. Keď chcete, aby ste presunuli eurofondy, treba presunúť aj kompetencie a financie. Subsidiarita a decentralizácia, to sú veci, ktoré vyspelé krajiny urobili vyspelými, pretože sa nebáli posunúť kompetencie na regióny. Nebáli sa posunúť kompetencie ľuďom. A tu ma vystrašil pojem, ktorého sa bojím, silný štát. Ak chcete, aby tento štát bol silný, musí byť silný občan. Ak chcete, aby tento štát bol silný, dobre rozvinutý, potrebujete dať viac kompetencií občanovi. Volebné obvody. Nestačí zvolať odborné skupiny. Ja som bol svedkom aj toho, ako predchádzajúca vláda to mala v programe. Niekoľko politických strán. Žiaľ, prišlo volebné obdobie a ústavnou väčšinou povedali, že stačí nám jeden volebný obvod. Sme poslednou krajinou v Európskej únii, ktorá má jeden jediný volebný obvod. Už väčšia obec má viac volebných obvodov. Sedia tu primátori, starostovia a vedia, že to tak je. Sme jediná krajina v Európskej únii, ktorá má jeden volebný obvod. Spusťme, spusťte, prosím vás, členovia vlády, odbornú diskusiu o viac volebných obvodoch. Nech sa prihlásia do tejto odbornej skupiny politické strany, odborníci, ale garantujem vám, že tento parlament nebude zložený z prevažnej väčšiny z Bratislavčanov. Mám rád Bratislavu, ale tu majú byť zastúpené regióny tak, ako to je v ostatných krajinách Európskej únie. Na záver. Všetko, čo som doteraz povedal, vysvetľuje, prečo podľa KDH programové vyhlásenie vlády je nedostatočné a šité horúcou ihlou. Javí sa, akoby sa vláde ani nechcelo mať lepšie Slovensko, akoby mu na ňom nezáležalo. Obávam sa, že to bola iba povinná jazda. Programové vyhlásenie vlády si vyžaduje výraznú, výrazné dopracovanie. Preto aj napriek tomu, že tam bolo veľa dobrých a užitočných vecí pre Slovensko, Kresťanskodemokratické hnutie svojimi hlasmi toto programové vyhlásenie vlády nepodporí. Ďakujem. (Potlesk.)